Ir-raġel instab kmieni dalgħodu fi Triq it-Torri Il-Pulizija sabet raġel marbut u mitluf minn sensih viċin gabbana fi Triq it-Torri f’Tas-Sliema. Ir-raġel instab dalgħodu, b’ħalqu magħluq b’tape. Jidher li kien impjegat tal-ħanut li biswit tiegħu nstab ir-raġel li ċempel lill-Pulizija. Hu mifhum li r-raġel, mill-Pakistan, ġie aggredit minn żewġ persuni armati b'arma tan-nar u li wara li rabtuh u għalqulu ħalqu serqu ammont ta' flus kontanti. Ir-raġel ittieħed Mater Dei fejn ġie ċċertifikat li qed isofri minn ġrieħi ħfief. Dwar il-każ infetħet inkjesta maġisterjali u bħalissa għadha għaddejja t-tfittxija għaż-żewġ ħallelin.